# Gran Exposició

La Gran Exposició (oficialment i en anglès: The Great Exhibition of the Works of Industry of all Nations, 1851) va ser una exposició internacional que va tenir lloc a Hyde Park, Londres, de l'1 de maig al 15 d'octubre de 1851. Va ser la primera d'una sèrie de fires mundials, exposicions de cultura i Manufactura que es van popularitzar al segle XIX. L'esdeveniment va ser organitzat per Henry Cole i el Príncep Albert, marit de la reina Victòria I del Regne Unit.
Persones famoses de l'època van assistir a la Gran Exposició, com Charles Darwin, Karl Marx, Michael Faraday (que va ajudar en la planificació i jutjat de les exposicions), Samuel Colt, membres de la Família Reial Orleanista i els escriptors Charlotte Brontë, Charles Dickens, Lewis Carroll, George Eliot, Alfred Tennyson i William Makepeace Thackeray. La música d'obertura, sota la superintendencia de William Sterndale Bennett, va ser dirigida per George Thomas Smart. El primer refresc del món, Schweppes, va ser el patrocinador oficial de l'esdeveniment.

## Característiques

Els seus principals promotors foren el príncep Albert i l'administrador Sir Henry Cole i es dugué a terme al sud de Hyde Park, en un enorme edifici de vidre dissenyat per Sir Joseph Paxton, conegut popularment amb el nom de Crystal Palace, motiu aplicat per primer cop per la revista Punch en el número del 2 de novembre de 1850.
Hi hagué prop de 14.000 expositors, dels quals 7.381 eren britànics i 6. 556 de la resta del món, amb més de 100.000 obres exposades. El nombre total de visitants fou de més de sis milions (l'assistència mitjana diària va ésser de 42.831 persones, essent el 7 d'octubre el dia de màxima assistència amb 109.915 persones). Durant l'estiu del 1852, l'edifici fou enderrocat i construït de manera diferent a Sydenham, on fou inaugurat per la reina Victòria al cap de dos anys. Es va cremar el 1936.

## Llegat

La comissió reial establerta per a l'organització de l'exposició passà a ésser un òrgan permanent el 1851, per dedicar-ne el superàvit -186.000 lliures de l'època- a la promoció del coneixement de la ciència i de l'art i llur aplicació a la indústria productiva. Això es dugué a terme amb l'adquisició de 35 hectàrees a South Kensington per encabir-hi un seguit de museus i facultats universitàries entre les quals hi havia el Victoria and Albert Museum, el Science Museum, el Museu d'Història Natural, l'Imperial College London, el Royal College of Art i el Royal College of Music. A partir del començament del segle, la comissió també atorgà beques per a la promoció de la ciència i de l'art. En l'àlbum commemoratiu de l'exposició publicat pel Victoria and Albert Museum el 1950, la Gran Exposició del 1851 és considerada una de les fites més destacades i reeixides del segle XIX. Els beneficis no materials que reportà foren amplis i permanents.

## Referències

* 1 2 3 4 Triadó, J-R.; Chilvers, Ian; Osborne, Harold; Farr, Dennis, 1996. Diccionari d'Art d'Oxford. Des del segle V aC fins a l'actualitat. Barcelona: Edicions 62. ISBN 8429742271. Pàgs. 271-272.
* ↑ «Schweppes Holdings Limited» (en anglès). Royalwarrant.org. [Consulta: 30 desembre 2021]. «the world’s first ever soft drink, Schweppes soda water [..] the official sponsor of Prince Albert’s Great Exhibition in 1851»
* ↑ John Leech Sketches: Keyword Great Exhibition (anglès)
* ↑ Appletons' annual cyclopaedia and register of important events of the year: 1862. Nova York: D. Appleton & Company, 1863. Pàg. 412.
* ↑ Piggott, J. R., 2004. Palace of the People: The Crystal Palace at Sydenham 1854-1936. Londres: Hurst & Company.
* ↑ Royal Commission for the Exhibition of 1851 (anglès)

## Bibliografia

* Auerbach, Jeffrey A., 1999. The Great Exhibition of 1851: A Nation on Display. Yale University Press. ISBN 0300080077.
* Gibbs-Smith, Charles Harvard, 1981 (1951). The Great Exhibition of 1851. Londres: HMSO. 2a edició. ISBN 0112903444.
* Greenhalgh, Paul, 1988. Ephemeral Vistas: The Expositions Universelles, Great Exhibitions and World's Fairs, 1851–1939. Manchester University Press. ISBN 0719022991.
* Leapman, Michael, 2001. The World for a Shilling: How the Great Exhibition of 1851 Shaped a Nation. Headline Books. ISBN 0747270120.
* Newth, A. M., 1967. Britain and the World: 1789-1901. Nova York: Penguin Books. ISBN 0140803041.

## Enllaços externs

* The Legacy of Great Events in London - Royal Institute of British Architects Arxivat 2016-03-07 a Wayback Machine. (anglès)
* The Great Exhibition of 1851 - BBC (anglès)
* Map Of London 1851 - Cross's London Guide (anglès)